Landsréttur hefur fellt úr gildi gæsluvarðhald yfir konu á Suðurnesjum sem hefur verið sökuð um barnaþrælkun, fjárdrátt og sálrænt ofbeldi gagnvart þremur stjúpbörnum sínum. Hún er sögð hafa látið börnin vinna gríðarlega mikið en tekið laun þeirra sjálf. Rannsóknin hefur verið í gangi síðan í nóvember.
Héraðsdómur Reykjaness taldi hættu á að konan myndi reyna að torvelda rannsókn málsins, meðal annars með því að eyða gögnum, skjóta undan munum og hafa áhrif á mikilvæg vitni, sér í lagi stjúpbörn hennar. Landsréttur sagði hins vegar að ekki væru fyrir hendi rannsóknarhagsmunir til þess að konunni yrði gert að sæta gæsluvarðhaldi.
Rannsókn lögreglu er sögð mjög umfangsmikil. Búið er að afla dómsúrskurðar um afléttingu bankaleyndar og beðið er eftir gögnum frá alþjóðlegum peningasendingafyrirtækjum. Fram kemur í greinargerð lögreglustjórans á Suðurnesjum að við leit á heimili konunnar hafi fundist 835 þúsund krónur í reiðufé.
Lögreglan fór fram á gæsluvarðhald yfir konunni þar sem nauðsynlegt væri að yfirheyra hana með ítarlegum hætti. Og tryggja veru hennar á Íslandi. Þótt hún væri íslenskur ríkisborgari hefði hún sterkar tengingar við erlent land, þar ætti hún meðal annars fasteign og hefði sent þangað umtalsverða fjármuni.
Verjandi konunnar benti á að hún hefði verið samstarfsfús og meðal annars gefið upp pin-númer sitt. Rannsókn lögreglu hefði staðið í fjóra mánuði og vandséð væri hvernig hún gæti spillt fyrir henni. Þá hefði hún verið búsett hér í mörg ár, væri íslenskur ríkisborgari og því væri fráleitt að halda því fram að hún myndi reyna að komast úr landi
Fram kemur í úrskurði héraðsdóms að fyrir liggi samhljóða vitnisburður þriggja stjúpbarna hennar um að þau hafi verið látin vinna myrkranna á milli undir stjórn stjúpmóður sinna og að hún hafi tekið öll laun þeirra. Rannsókn lögreglu á bankareikningum hennar og barnanna styðji eindregið frásögn barnanna.
Íslensk kona á Suðurnesjum er sökuð um barnaþrælkun, fjárdrátt og sálrænt ofbeldi gagnvart þremur stjúpbörnum sínum. Málið hefur verið til rannsóknar hjá lögreglunni í fjóra mánuði. Börnin segjast hafa verið látin vinna myrkranna á milli en konan tekið laun þeirra.